Andijanskaya pravda
„Andijanskaya pravda“ („Andijon haqiqati“) — Andijon viloyati hokimiyatining ijtimoiy-siyosiy gazetasi. Gazeta Andijon shahrida rus tilida haftada 2 marotaba chiqarilgan. Dastlab „Turkestanskiy golos“ („Turkiston ovozi“) nomi bilan nashr etilgan. Gazeta Fargʻona vodiysida yashovchi xalq hayoti va yangiliklarni muntazam yoritib, Toshkent, Oʻsh, Petrograd, Moskva va boshqa shaharlardagi, shuningdek, boshqa chet ellardagi voqealar bilan aholini tanishtirib borgan. Keyinchalik gazeta boshqa nomlar bilan ham nomlangan (1918—1921-yillarda „Izvestiya“). 1954-yildan boshlab hozirgi nomi bilan nashr etila boshlangan. Gazetada turli davrlarda R. A. Safarov, N. S. Korkin, P. P. Volkov, G. Kraynov, S. Beznosov kabi taniqli jurnalistlar faoliyat koʻrsatgan. 2000-yilning 31-mayida „Andijanskaya pravda“ tahririyati „Andijonnoma“ gazeta tahririyati bilan birlashtiriladi. Gazeta viloyatda olib borilayotgan iqtisodiy islohotlarni, umuman, Andijon aholisi hayotini izchil yoritib borgan. Adadi 2 mingga yaqin boʻlgan (2000).